PROVOSERER: Frp-politiker Peter N. Myhre (Frp) er ikke videre begeistret for hijab-dommen fra Jæren tingrett. Foto: Håkon Mosvold Larsen NTB scanpix

Raser etter hijab-dommen: Hva skal frisøren gjøre om det kommer en kunde i nazi-kostyme?

Tidligere Oslo-ordfører og eks-stortingsrepresentant Peter N. Myhre (Frp) sidestiller bruk av det religiøse hodeplagget hijab med bruk av nazikostymer.

NTB

Oppdatert 12. september 2016

Artikkelen er over fire år gammel

Debatten går friskt etter at Jæren tingrett mandag dømte frisør Merete Hodne til å betale 10.000 kroner i bot etter å ha nektet Malika Bayan adgang til salongen fordi hun brukte hijab.

Hvis man må akseptere personer med hijab i frisørsalongen, må man også godta personer ikledd nazikostymer som kunder, mener den profilerte Frp-politikeren.

«Så hvis en mann iført naziuniform kommer inn i en frisørsalong så skal frisøren bare høflig si «Velkommen, sitt bare ned herr oversturmbannführer, hvordan skal vi ha det i dag?».

Artikkelen fortsetter under bildet

Foto: Skjermdump: Facebook

Det var NRK som først omtalte saken. Til kanalen sier Myhre at han er «svært forbauset» over dommen.

– Den kan peke i retning av at uansett hvordan du kler deg eller fremstår, så skal du kunne forlange full service over alt. Derfor har jeg altså stilt dette spørsmålet, sier Myhre.

Leder Rune Berlund Steen i Antirasistisk Senter kaller statusen til Myhre for «upassende» og mener det var utenkelig at retten ville ha kommet med noen annen beslutning.

– Hvis frisør Merete Hodne hadde blitt frikjent, så hadde det åpnet for en segregert servicenæring. Da kunne man begynt å nekte hverandre adgang på nokså lav terskel. Jeg er skuffet og egentlig overrasket over at Myhre klarer å rote til dette her, sier han til NRK.

I juni i fjor intervjuet VG 15 nettdebattanter i forbindelse med spesialen «Nettkrigerne». Frisøren Merete Hodne var en av dem som ble konfrontert med sine uttalelser i sosiale medier og hevdet da at hun er villig til å dø for sin kamp mot islam.

Les Hodnes intervju her: «Islam er mye verre enn nazisme»

I en tidligere versjon av denne saken, omtalte NTB Myhre som stortingsrepresentant. Det riktige er at han, per 2016, er vara til Stortinget.

Publisert: 12.09.16 kl. 20:06 Oppdatert: 12.09.16 kl. 21:54

Les også